Anker Cora

E Anker Cora, miho conoci como simplemente Anker, ta un monumento historico-cultural na Aruba dedica na tur marinero y nabegante. E ta para na e porta di entrada pa e ex-concesion di e antes yama Lago Colony na costa zuidoost di Sero Colorado den region di San Nicolas.

E monumento ta consisti di un anker di barco pinta cora, cu un peso di aproximadamente 21.772 kg (47.000 lbs). E tin un haltura di mas o menos 4,72 meter y un hanchura di 3,20 meter.Aruba Today, Don’t forget to visit Aruba’s famous Red Anchor, 28 februari 2025, pagina 7 E anker a wordo develá oficialmente na momento di e ceramento di Lago, dia 31 di maart 1985.

Awendia, e Anker Cora ta considera un simbolo di memoria maritimo y un punto di referencia importante riba e isla. E ta marca e entrada pa Boca Grandi y Grapefield y a bira un di e monumentonan historico mas fotografia riba Aruba, pa local y pa turista.

 Origen 
E origen exacto di e anker no ta completamente documenta. Riba su superficie ta visibel e numbernan 4112 y 4115, marca cu a wordo aplica pa e fabricante Hoesch Dortmund Horde di Alemania.Atlas Obscura, Red Anchor Memorial, 14 november 2025 Segun tradicion oral y investigacion no oficial, e anker por a bini di un tankero petrolero, posiblemente Esso Le Havre'', cu a wordo uza den trafico maritimo internacional relaciona cu industria di petroleo.

E escogencia di un anker como simbolo no ta casual. Pa decenas di aña, Aruba tabata dependiente grandemente di navigacion maritimo, tanto pa comercio regional como internacional. Marinero di hopi pais tabata pasa pa refineria Lago y pa e waf di San Nicolas, haciendo di e isla un punto di encuentro importante den Caribe.

 Instalacion y su simbolismo 
E ponemento di e anker como monumento tabata e iniciativa di Charlie Brouns Jr. (1941-2004), empresario local y doño di Charlie’s Bar na San Nicolas, cu su tata a funda na 1941.Olga van der Klooster & Michel Bakker, Charlie's Bar den: Bouwen op de Wind: Architectuur en Cultuur van Aruba, Stichting Libri Antilliani (2007), pag. 243. Su meta tabata dobel: honra e marinero y mesun tempo crea un atraccion turistico den e parti menos conoci di e isla.

E monumento a wordo dedica oficialmente na “All Seamen” (tur marinero), reconociendo nan contribucion historico y humano na desaroyo di Aruba. Despues di morto di Charlie Brouns Jr., refineria Valero Aruba a haci un renovacion di e sitio, bashando un rand di beton pa acceso mas facil y incorporando su nomber riba e plakkaat conmemorativo.

Mas cu un obheto fisico, e Anker Cora ta representa e rol central di Aruba den navegacion y comercio, e conexion cu marinero for di henter mundo, y e influencia duradero di industria di petroleo riba historia social y economico di e isla. E ta sirbi como un testimonio silencioso di un periodo cu Aruba tabata profundamente conecta cu lama, barconan, y cu e hende cu nan tabata haci nan bida riba awa.

 Mira tambe 
 Lago Oil & Transport Company
 San Nicolas

Kategoria:Aruba